The Stepford Wives (film, 1975)

***The Stepford Wives*** () je američki science fiction film snimljen 1975. godine u režiji Bryana Forbesa, poznat kao jedno od najuticajnijih ostvarenja tog žanra u 1970-im. Predstavlja adaptaciju istoimenog romana Ire Levina. Protagonistica, čiji lik tumači Katharine Ross, je Joanna Eberhart, uspješna fotografkinja koja se sa mužem i dvoje djece iz New Yorka doseljava u obližnji i naizgled idilični gradić Stepford u Connecticutu. Radnja prikazuje kako sa vremenom postaje uznemirena spoznajom da su sve žene u gradu pokorne muževima, potpuno posvećene održavanju domaćinstava te se ponašaju poput robota, a što uključuje njene poznanice koje su prije toga bile feministkinje i posvećene profesionalnim karijerama, te zbog toga odluči potražiti objašnjenje, a koje bi mogao pružiti tajanstveni lokalni muški klub kojemu se priključio i njen muž.

Scenario za film je napisao ugledni pisac William Goldman, koji se tokom snimanja posvađao sa Forbesom; glavni povod je bila Forbesova uloga da za ulogu jedne od stepfordskih supruga angažira vlastitu suprugu Nanette Newman, a što je značilo da Goldman mora odustati od koncepta da stepfordske supruge izgledaju kao "lutkice" nalik na Playboyeve zečice. U filmu je lik Joanninog supruga tumačio Peter Masterson, a njene kćeri Mastersonova kćer Mary Stuart Masterson, koja će 1980-ih postati zvijezda. Forbes je, pak, inzistirao da se film snima na lokacijama u Connecticutu, odnosno gotovo uopće nisu korišteni setovi niti studiji, a osim dramatične završnice, sve scene se odigravaju danju i to uz posebnu fotografiju koja protagoniste i zbivanja čini što "svjetlijim". Time je Forbes nastojao film učiniti što različitijim od *[[Rosemaryna beba (film)|Rosemaryne bebe]]* (ekranizacije ranijeg Levinovog hit-romana), ali i stvoriti snažan kontrast između savršene glazure i mračne pozadine Stepforda. Film je također imao i snažan satirički naboj, odnosno, kao i originalni roman, predstavljao svojevremnu alegoriju na to kako se generacija *[[babyboomer]]a* sve teže  može pomiriti svoje buntovne mladenačke ideale 1960-ih sa konformističkom životom u predgrađima.

*The Stepford Wives* je nakon premijere dobio uglavnom mlake kritike, a njime je nezadovoljan bio i Goldman. Posebno su se na njega obrušile radikalne feministkinje, odbijajući navode autora da je riječ o satiri, te smatrajući da je riječ o prikazu "utopije za muške šoviniste". Publika je, međutim, prihvatila film te je doživio neočekivani uspjeh na kino-blagajnama te, daleko više od samog romana, pomogao da se izraz "stepfordska supruga" proširi u svakondnevnom govoru.

*The Stepford Wives* je dobio nastavak u obliku televizijskog filma *[[Revenge of the Stepford Wives]]* iz 1980. godine, koji je također dobio dva nastavka. Godine 2004. je snimljen istoimeni remake u režiji Franka Oza sa Nicole Kidman u glavnoj ulozi, a koji je doživio neuspjeh.

## Uloge

* Katharine Ross ... Joanna Eberhart
* Paula Prentiss ... Bobbie Markowe
* Peter Masterson ... Walter Eberhart
* Nanette Newman ... Carol van Sant
* Tina Louise ... Charmaine Wimperis
* Patrick O'Neal ... Dale "Diz" Coba
* Josef Sommer ... Ted van Sant
* Franklin Cover ... Ed Wimperis
* Toni Reid ... Marie Axhelm
* George Coe ... Claude Axhelm
* Carole Mallory ... Kit Sundersen
* Barbara Rucker ... Mary Ann Stavros
* Judith Baldwin ... Patricia Cornell
* Michael Higgins ... Mr. Cornell
* William Prince ... Ike Mazzard
* Carol Eve Rossen ... Dr. Fancher
* Robert Fields ... Raymond Chandler
* Remak Ramsay ... Mr. Atkinson
* Mary Stuart Masterson ... Joannina kćer Kim

## Povezano
**[[Westworld]]*

## Reference

## Vanjske veze
* 
* 
*